**ARENGUSTRATEEGIA**

**VALGAMAA 2035+**

****

**Valga maakond 2019**

Sisukord

[ÜLEVAADE ARENGUSTRATEEGIA KOOSTAMISE PROTSESSIST 3](#_Toc533764761)

[VALGAMAA HETKEOLUKORD JA ARENGUVÕIMALUSED 6](#_Toc533764762)

[KOONDHINNANG VALGAMAA ARENGUTASEMELE 8](#_Toc533764763)

[VALGAMAA VISIOON 2035+ 12](#_Toc533764764)

[VALGAMAA STRATEEGILISED EESMÄRGID JA TEGEVUSSUUNAD 12](#_Toc533764765)

[**Strateegiline eesmärk 1: Valgamaa on kvaliteetse elukeskkonnaga hästi toimiv maakond.** 12](#_Toc533764766)

[**Strateegiline eesmärk 2:** **Valgamaa on ettevõtlik maakond, kõrget lisandväärtust loovate, ekspordipotentsiaali suurendavate ja elanike heaolu tagavate töökohtadega.** 14](#_Toc533764767)

[**Strateegiline eesmärk 3: Valgamaa on looduskeskkonda väärtustav kiirete ühendustega maakond.** 15](#_Toc533764768)

[**Strateegiline eesmärk 4: Valgamaa on atraktiivne ja hea mainega külastuskeskkond** 16](#_Toc533764769)

[VALGAMAA RUUMIMUDEL 18](#_Toc533764770)

[VALGAMAA OMAVALITSUSTE ARENGUVISIOONID JA ARENDUSPROJEKTID 19](#_Toc533764771)

[KAGU- EESTI KOOSTÖÖSUUNAD 20](#_Toc533764772)

[ETTEPANEKUD RIIGILE JA/VÕI RIIGIASUTUSTELE 21](#_Toc533764773)

[ARENGUSTRATEEGIA LÜHIKOKKUVÕTE 23](#_Toc533764774)

[**STRATEEGIA ELLUVIIMISE KORRALDUS JA SEIRE** 24](#_Toc533764775)

**LISAD**

**Lisa 1 Lähteolukorra analüüs.**

**Lisa 2 Seosed teiste arengudokumentidega.**

**Lisa 3 Valgamaa tervise ja heaoluprofiil.**

# ÜLEVAADE ARENGUSTRATEEGIA KOOSTAMISE PROTSESSIST

Valga maakonna arengustrateegia **„Valgamaa 2035+“** ja selle **tegevuskava 2019-2023** on koostatud kohaliku omavalitsuse korralduse seaduse (KOKS) muudatustest lähtuvalt, mis näevad ette, et pärast haldusreformi ja maavalitsuste kaotamist on omavalitsusüksuste ülesanne ühiselt kavandada maakonna arengut ja suunata selle elluviimist. Maakonna arengustrateegia on dokument, mille alusel viiakse ellu omavalitsustele antud ühiste ülesannete täitmist, kavandatakse omavalitsusüksuste ülese mõjuga investeeringuid ja esitatakse taotlusi toetuste saamiseks erinevatest programmidest.


Valga maakonna kohalike omavalitsuste volikogud on kohaliku omavalitsuse korralduse seaduse (KOKS) paragrahv 61 lõike 2 alusel andnud maakonna arengu kavandamise ja selle elluviimise MTÜ-le Valgamaa Omavalitsuste Liit (edaspidi VOL). Tuginedes KOKS paragrahv 61 lõikele 1 ja 2, paragrahv 373 lõikele 1 ning Valgamaa Omavalitsuste Liidu põhikirja punktile 4.18.15. **algatati Valgamaa Omavalitsuste Liidu üldkoosoleku otsusega nr 13 (17. aprill 2018) Valga maakonna arengustrateegia 2035+ koostamine koos tegevuskavaga** lähtuvalt arengustrateegia eesmärkidest, ajakavast ja kokkulepitud teemavaldkondadest. Üldkoosolekul kinnitati **Valga maakonna arengustrateegia 2035+ juhtrühm koosseisus:** Külliki Siilak- Valga vallavolikogu esimees, Enn Mihailov- Tõrva vallavolikogu esimees, Jaanus Barkala- Otepää vallavolikogu esimees, Margus Lepik- Valga vallavanem, Maido Ruusman- Tõrva vallavanem, Kaido Tamberg- Otepää vallavanem, Agu Kabrits- Valgamaa Omavalitsuste Liidu esimees.

Moodustati **töörühm koosseisus**: Mare Raid- Valgamaa Omavalitsuste Liidu maakonna arengustrateegia koordinaator, Rein Org- SA Valgamaa Arenguagentuuri juhatuse liige, Viktor Mägi- Valga valla asevallavanem, Triin Roo-Valga valla ettevõtlusspetsialist, Andres Agan- Tõrva valla arendusosakonna juhataja, Kajar Lepik- Otepää valla abivallavanem, Aado Altmets-Otepää valla arendusspetsialist, Kuldar Leis- Kagu-Eesti ettevõtluskonsultant, Aet Arula- SA Valgamaa Arenguagentuuri MTÜ-de konsultant ja kommunikatsioonispetsialist, Anneli Kattai- SA Valgamaa Arenguagentuuri projektijuht, Ülle Vilo- SA Valgamaa Arenguagentuuri ettevõtluskonsultant, Chaty Uibopuu- SA Valgamaa Arenguagentuuri ettevõtluskonsultant, Signe Hunt- SA Valgamaa Arenguagentuuri maakonna turismiarendusjuht, Tiina Ivask- MTÜ Valgamaa Partnerluskogu tegevjuht, Ivi Tigane- Valga valla haridusspetsialist, Monika Rogenbaum- Valgamaa Omavalitsuste Liidu regionaalprogrammide koordinaator, Meeli Tuubel- Valga valla sotsiaaltöö teenistuse juhataja, Liia Rätsep- MTÜ Valgamaa Ühistranspordikeskuse tegevjuht, Eha Mandel- Rahvakultuuri Keskuse Valgamaa rahvakultuuri spetsialist, Kaire Jaanus- Rahandusministeeriumi Regionaalhalduse osakonna (REHO) Valgamaa talituse ruumilise planeerimise peaspetsialist, Rein Leppik MTÜ Valgamaa Spordiliit tegevjuht, Kaja Mõts- Valgamaa Omavalitsuste Liidu maakonna rahvatervise ja siseturvalisuse võrgustike koordinaator.

Protsessi käigus osade töörühma liikmete töösuhted muutusid, arengustrateegia koostamisele see mõju ei avaldanud.

Arengustrateegia ja tegevuskava koostamise protsessi juhtis 2018. aastal MTÜ Valgamaa Omavalitsuste Liit, tööle võeti arengustrateegia koordinaator Mare Raid. Protsessi oli kaasatud sihtasutus Valgamaa Arenguagentuuri spetsialistid, konsultandina Rivo Noorkõiv (OÜ Geomedia). Protsessi ülesehitus ja juhtimismudel kooskõlastati nii VOL üldkoosolekul kui Valgamaa Arenguagentuuri nõukogus. Arengustrateegia ja tegevuskava koostamisel järgiti Rahandusministeeriumi poolt koostatud maakondliku arengustrateegia koostamise juhendit ja soovitusi. Kaasatud oli Tõnis Lass- Rahandusministeeriumi REHO Valga talituse juhataja.

**Valga maakonna arengustrateegia on dokument, mis hõlmab kolme maakonna omavalitsuse, ettevõtjate ja elanike ühiseid plaane maakonna arendamiseks kuni aastani 2035+.**  Arengustrateegia protsess algatati koos kohalike omavalitsuste arengukavade protsessiga, et inimressurssi ja ajaressurssi säästvamalt läbi viia teemarühmade kohtumisi ja arenguseminare.



***Joonis 1. Protsessi mudel***

Arengustrateegia „Valgamaa 2035+“ koostamisel lähtuti maakonna arengu peamistest kitsaskohtadest, pakkudes välja võimalused nende lahendamiseks. Strateegia „Valgamaa 2035+“ uuendamine ei alanud tühjalt kohalt. Töös toetuti kehtivatele dokumentidele „Valga maakonnaplaneering 2030+“, „Valgamaa arengustrateegia 2020“ ning valdkondlikele arengukavadele. Samuti kasutati sisendina Valgamaa kohalike omavalitsuste arengukavasid ja Kagu-Eesti tegevuskava 2014-2020. Eraldi dokumendina lisatakse maakonna arengustrateegia juurde „**Valga maakonna tervise- ja heaoluprofiil“ (*Lisa 5*) .** Profiili koostas ja kujundas MTÜ Supervisiooni ja Teraapia Keskus, Ülla Visnapuu ja Marika Saard.

**Juhtrühma liikmed osalesid juuni- detsember 2018 ka Kagu-Eesti ühistegevuste ja programmi aruteludel ja seminaridel**, mis toimusid Rahandusministeeriumi ja maakondlike REHO talituste juhtide initsiatiivil, et anda sisendit ja samas õngitseda endale ühisosa maakondlikku strateegiadokumenti.

**Arengustrateegia avalik esitlus**

**Strateegia koostamisel osales** …… inimest ja ……. organisatsiooni. Läbi viidi visiooniseminar (25.08.2018), maakondlik arenguseminar (6.11.2018) ja 12 valdkondliku teemarühma kohtumist valdades, millesse olid kaasatud erinevate elualade inimesed.

Arengustrateegia avalikustamise protsessi käigus said kõik huvilised võimaluse tagasiside andmiseks ning parandus- ja täiendusettepanekute tegemiseks. Arengustrateegia eelnõu ehk projekt koos tagasiside vormiga laeti üles [www.valgamaa.ee](http://www.valgamaa.ee) portaali ja Valga, Tõrva, Otepää valdade kodulehtedele. Tagasisidet oli võimalik anda perioodil …………………………….

**Valgamaa arengustrateegia 2035+ kiideti heaks Valgamaa Omavalitsuste Liidu üldkoosoleku** xx.xx.2018 **otsusega** nr xxxx. VALDADE VOLIKOGUDE OTSUSED.

**Arengustrateegia uuendamist toetas** rahaliselt EV Rahandusministeerium.

# VALGAMAA HETKEOLUKORD JA ARENGUVÕIMALUSED

Valga maakond on Eesti Lõunavärav läbi maakonnakeskuse Valga. Maakonna unikaalseks konkurentsieeliseks on pikk riigipiir Läti Vabariigiga ja kaksiklinn Valga-Valka. Valgamaa sidemed Läti suunal on jätkuvalt olulised piirkonna konkurentsivõime kasvatamisel ja piirialade elanike teenuste kättesaadavuse ja heaolu parandamisel. Maakonnakeskusest Valgast on Riiga 157 km, Tartusse 86 km ja Tallinnasse 247 km. Maakonda läbib tihe teedevõrk. Samuti on kasutada raudteeühendus Tartu, Riia ja Võru suunal.

Valgamaa oluline õhuvärav on Riia, Tartu lennujaama arendamisel ka Tartu.

Maakonna kogupindala on 1922 km², ulatus põhja-lõuna suunas 65 kilomeetrit ja ida-lääne suunas 59 kilomeetrit. Keskmine rahvastikutihedus maakonnas on 14,7 inimest ruutkilomeetril.

Valga maakonda kuuluvad kolm kohalikku omavalitsust: Otepää vald, Tõrva vald ja Valga vald.

**Joonis 1. Valgamaa asend ja naabrus**



*Allikas: OÜ Geomedia kaart*

2017. aasta sügisel toimunud haldusterritoriaalse korralduse muutmise käigus Valga maakonna territoorium vähenes. Haldusreformi administratiivpiiride muutuste järgselt ei kuulu Valga maakonda endine Palupera vald, mis ühines Elva vallaga, välja arvatud Lutike, Makita, Miti, Neeruti, Nõuni, Päidla ja Räbi külade territooriumid, mis liideti Otepää valla koosseisu. Lisaks arvati Valga maakonnast välja Puka valla Aakre, Palamuste, Pedaste, Purtsi, Pühaste ja Rebaste külade territooriumid, mis liideti Elva vallaga Tartu maakonnas.

Rahvastikuregistri andmetel seisuga 01.01.2018 elas Valga maakonnas kokku 28 669 inimest. Rahvaarvult on Valgamaa 15 maakonna hulgas 12. kohal ja pindalalt 14. kohal. Eestlaste osakaal Valgamaal on 81,6%, teistest rahvusest inimesi elab maakonnas 18,4%.

Valga vallas elas seisuga 01.01.2018 kokku 16 645 inimest, nendest Valga linnas 11 783 inimest (70,8%). Tõrva vallas elas kokku 6270 inimest, nendest Tõrva linnas 2714 inimest (43,3%), Otepää vallas 6632 inimest, nendest Otepää vallasiseses linnas 2197 (33,12%). Ülevaatlik pilt rahvastikust ja olulistest sotsiaal-majanduslikest näitajatest valdade lõikes on esitatud tabelis 1.

**Tabel 1. Valgamaa valdade rahvastikku iseloomustavad näitajad**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Pindala  km² | Rahva  arv  2018 | Rahva-arvu muutus 2017-2018 (%) | Elus-sünnid 2017 | Surmad  2017 | Ülalpeeta-vate määr[[1]](#footnote-1)  2018 | Demo-graafiline töö-survein-deks[[2]](#footnote-2) 2018 | Registree-ritud töötuid  2017 | Palga-töötaja kuu keskmine brutotulu 2017 |
| Valga maakond | 1919 | 29571 | -0,95 | 240 | 450 | 58,5 | 0,70 | 1 029 | 968,66 |
| Valga vald | 750 | 15 989 | -0,99 | 114 | 240 | 59,2 | 0,70 | 712 | 922,71 |
| Tõrva vald | 649 | 6185 | 0,81 | 72 | 96 | 59,4 | 0,66 | 170 | 1 011,07 |
| Otepää vald | 520,21 | 6495 | -1,6 | 54 | 114 | 55,8 | 0,73 | 147 | 1 028,61 |

2017. aastal oli Valgamaal naiste keskmine eeldatav eluiga sünnil 81,8 aastat ja meestel 72,3 aastat. Rahvastikuprognoos näitab elanikkonna kahenemist Valgamaal ligi 30% kuni aastani 2040 (Joonis 2).

**Joonis 2. Rahvaarvu muutuse prognoos maakonna järgi, 2012–2040**



*Allikas: Statistikaamet*

Elanike arv Valgamaal jätkab kahanemist suhteliselt kiirenevas tempos. Võrreldes teiste Kagu-Eesti maakondadega on kahanemine Valgamaal suurim. Rahvastiku arvu vähenemisega kaasneb elanikkonna vananemine. Peamisteks põhjusteks on noorte haridus- ja tööränne, kuid ka madal sündimus. Prognoosi kohaselt võib eeldada suhteliselt stabiilsemat olukorda ning tagasihoidlikumat langust Tõrva ja Otepää valdades võrrelduna Valga vallaga. Keskustest väljapoole jäävates piirkondades on areng pigem ääremaastumise suunas. Koos elanike arvuga kahaneb jätkuvalt ka õpilaste arv, mis survestab maakonna haridusasutuste võrgu senist toimimist. Tulenevalt naiste ja meeste eluea suurest erinevusest vanuse kasvades üksi elavate inimeste arv ja abivajadus toimetulekuks ning vaimset tervist toetavate teenuste järele kasvab.

**Valgamaa hetkeolukorra kirjeldus** on pikemalt lahti kirjutatud arengustrateegia **Lisas 1.**

**Kokkuvõtvalt on võtmeprobleemid järgmised:**

1. **Ääremaastumine, rahvastiku vähenemine (kohati asustuse väljalangemine) ja noorte väljaränne.** Rahvastikuprognoos näitab elanikkonna kahenemist Valgamaal ligi 30% kuni aastani 2040 ja on sellega suurim võrreldes teiste Kagu-Eesti maakondadega. Seega on Valgamaal oluline mõtestada areng rahvastiku kahanemist arvestades, samal ajal aktiivselt tegeleda rändepöördega, mille sisuks on noorte tagasirände stimuleerimine ja elanike arvu stabiliseerimine. Tuleb arvestada, et tööealiste elanike väljaränne vähendab maksutulu, suurendab vanadussõltuvust ja ülalpeetavate määra maakonnas, mõjutab haridusvõrgu toimimist.
2. **Töökohtade madal lisandväärtus, töökohtade kadumine ja vähene ettevõtlikkus ja tööhõive, madal palk.** Vajadus on uute töökohtade loomise toetamise, koolituste järele arvestades piirkonna omapära- mikroettevõtete suur arv. Samuti on probleemiks ettevõtluseks laenude garanteerimine, süsteemsemalt vajavad arendamist ning turundamist tööstusalad.
3. **Ebaühtlase kvaliteedi ja kättesaadavusega taristu (teedevõrk, internetiühendus, transport)** Rongiliiklus Läti ja Venemaa suunal, ühistranspordi paindlik korraldus, ühendused maakonnas ja väljapoole keskustesse. Kuna rahvastik maakonnas väheneb, siis on oluline kasutada maksimaalselt olemasolevaid taristuid, leida rakendus kasutusest väljalangenud hoonetele, tugevdada kohalikke keskuseid töökohtade ja teenuste pakkujatena ning väärtustada hajusaid asustusmustreid maapiirkondades. Oluline on tagada head transpordiühendused ning pakkuda paindlikke ja kogukonnapõhiseid lahendusi teenuste tarbimiseks, et säilitada maapiirkonnad võimalikult atraktiivse aastaringse elukohana kaugtöö tegemise võimalustega.
4. **Avalike teenuste kvaliteet ja kättesaadavus on paikkonniti erinevad.** Vähenev ja ruumis hajusalt jaotunud elanikkond toob kaasa probleeme teenuste hinna ja kättesaadavusega. Vajadus on välja töötada miinimumnõuded teenustele ja IT põhiste teenuste arendamine elanike, ettevõtete, kohalike omavalitsuste ja riigiga suhtlemisel.
5. **Valga maakonna maine on madal.** Maakond püsib kolmel vaalal ehk kolmel omavalitsusel, ja neil kõigil on oma tugev identiteet, aga arengusuundumused pigem väljapoole. Ühisosa leidmine ja selle ühisturundusse suunamisel ning maineväärtuste tõstmisel on strateegia järgmiste aastate suurim väljakutse.

# KOONDHINNANG VALGAMAA ARENGUTASEMELE

Valgamaa arengutasemele koondhinnangu andmiseks viidi läbi **SWOT-analüüs**, mille tulemused on alljärgnevad:

**TUGEVUSED**

* Kolm tugevat ajalooliselt väljakujunenud keskust, pärast haldusreformi kolm valda: Valga, Tõrva, Otepää; Valga linn kui mitmekultuuriline kaksiklinn Valga-Valka (üks linn-kaks riiki)
* Kaunis ja mitmekesine loodus- järved, jõed, metsad, mäed, kaitsealad ja võimalused keskkonnasõbralikuks elulaadiks
* Hariduse omandamiseks head võimalused: alus-, põhi-, gümnaasiumi-, huvi- ja kutseharidus, Valgas võimalus õppida mitmes keeles
* Tugev põllu- ja metsamajandus, kohalikel ressurssidel põhinev mahetootmine
* Atraktiivne turismi ja spordipiirkond, erinevad majutusettevõtted, aktiivse puhkuse võimalused (jalgratta- ja kanuumatkad, kala- ja jahiturism, terviserajad, kergliiklusteed jms), rahvusvahelised suursündmused jms. Tuntud spordikeskus Otepää ja Kääriku.
* Valga-Valka koostöö, aktiivsus Eesti-Läti piiriüleses tegevuses ning võimalused Eesti-Läti eeliste kasutamiseks ettevõtluses ja avalike teenuste osutamises
* Kultuurielu mitmekesisus, aktiivne Eesti-Läti suhtlus, mitme keele valdamine (eesti, vene, läti)
* Turvalisus
* Aktiivsed noored ja tõhus noorsootöö (noorte ajaleht, noorteportaal, noorteprojektid)
* Külakogukondade aktiivsus, külakeskused ja külaseltside tegevus.

**NÕRKUSED**

* + Rahvaarvu vähenemine ja elanikkonna vananemine, noorte vähene tagasiränne
  + Madalad palgad ja elanike vähene ostujõud
  + Madal ettevõtlusaktiivsus ja innovaatilisus ettevõtluses, napib nn tarku töökohti, kinnisvara väike väärtus finantsinstrumendina ettevõtluse tarvis pangast laenu taotlemisel
  + Taristu mahajäämus (teede halb olukord, elektrivõrkude madal tarbimiskindlus, rongiliikluse pärsitus, kiire interneti puudumine, kolehooned)
  + Spetsialistide nappus avalikus- ja erasektoris
  + Avalike teenuste piiratud kättesaadavus maapiirkonnas, turutõrked teenuste osutamisel
  + Ühistranspordiühendused ei kata maaelanike vajadusi
  + Huvihariduse ja huvikoolide kättesaadavuse ja valikute piiratus
  + Elanike sõltuvusprobleemid, abivajajate suur arvukus ja õpitud abitus, leppimine toetustest äraelamisega ja tervislike eluviiside vähene järgimine
  + Ühise maakondliku identiteedi puudumine, osa maakonnast Mulgimaa, Vana-Võrumaa, Põhja-Tartumaa
  + Vabaühenduste vähene huvi koostöös kohalike omavalitsustega pakkuda avalikke teenuseid
  + Kohalike omavalitsuste tulubaasi vähenemine
  + Maakonna arengutaseme ebaühtlus paikkonniti, kogukonna eestvedajate väike kandepind ja tagasihoidlik koostöö paikkondade vahel.

**VÕIMALUSED**

* Tehnoloogia areng, side- ja kommunikatsioonitehnoloogia uued lahendused, e-teenuste arendamine, kaugtöö võimaluste kasutamine, energiasäästmise võimalused
* Läti lähedus- piiriülesed koostöövõimalused (tööjõu liikumine, teenuste ja kaupade ost-müük, õigusruumist tulenevad erisused maksudes, ettevõtluse, sotsiaaltoetustes)
* Maakonna avatuse suurendamise: Via Hanseatica trass, Riia lennujaam, rongiliiklus (Valga-Tartu, Valga-Riia; Valga-Koidula)
* Elanike kasvav huvi looduses viibimiseks (loodus-, kultuuri-, vee- ja jahiturism), pärandkultuuriga tutvumiseks ja looduspuhkuseks, tervislike eluviiside viljelemiseks ja mahetoodete tarbimiseks,
* Turismitoodete ühine arendamine koostöös naabermaakondade ja lähivälismaaga
* Kutsehariduse arendamine lähtuvalt maakonna vajadustest (hoolekanne, turism, logistika)
* Riigimaja ja riiklike institutsioonide toomine maakonda
* Maal elamise propageerimine ja toetamine- elad maal, töötad linnas
* Maine tõstmisel loomeinimeste ja arvamusliidrite kasutamine
* Huvi kasv kultuuripärandi elushoidmise ja jätkuv populariseerimise tarvis
* Hõbemajanduse arendamine (pansionaadid) ja turundus maailmas
* Euroopa Liidu struktuurivahendite ja teiste doonorite rahastamise kaasamine, kutsed osaluseks rahvusvahelistes projektides.
* Kagu-Eesti programmi taaskäivitamine ja selle raames riiklik toetus
* Huvi tagasirändeks, motivatsioonipaketi pakkumine (eluasemetoetus, kinnistu-korteri soetamne juurte kinnistumisel soodushinnaga, maksepuhkus jms)
* Rahvusvaheliste suurürituste läbiviimine, sidumine kohaliku kultuuri ja paikkonnas pakutavate teenustega

**OHUD**

* Linnastumise jätkumine, elanike koondumine suurematesse linnadesse (ennekõike Tallinn, Tartu), lahkumine välismaale
* Investorite vähene huvi, ettevõtluse madal innovatiivsus ja tootlikkus, ekspordivõime langus
* Tootmissisendite kallinemine, surve töökohtadele, tööpuuduse ja tööjõupuuduse kasv.
* Teenuste ja kaubanduse koondumine Tartusse, Läti poole tugevad hinnaeelised kaubanduses, väikepoodide ja teenuste hääbumine Eesti piirialal
* Eesti ja Läti riigitasandi prioriteedid ebaselged, rahvusvaheline poliitika ei soosi kaubavoogude liikumist Valga kaudu
* Kohaliku omavalitsuse tulubaasi vähenemine, kasvav sõltuvus riigi keskvõimust ja poliitikutest
* Õpitud abituse kasv erinevate riiklike toetusmeetmete tarbimise läbi, kohalike algatuste vähenemine
* Maakondliku identiteedi ja koostöö nõrgenemine. Haldusreformi järgselt kolm valda hoiavad eri suunda: Valga Läti suunas, Tõrva Viljandi ja Mulgimaa poole, Otepää Tartu suunas
* Riik ei tee piisavalt koostööd kohalike omavalitsustega regionaalpoliitika meetmete kavandamisel ja projektitoetuste võimaldamisel
* Euroopa Liidu ja riigiga projektides omaosaluse tõus, kohaliku elukorralduse suur projektipõhisus ei taga investeeringute pikemaajalist jätkusuutlikkust
* Elanike võõrandumine võimust, mugandumine
* Valgamaa ääremaaline kuvand, arengutaseme vahe suurenemine riigi teiste piirkondadega Valgamaa kahjuks

**Valgamaale (ja kogu Kagu-Eestile) on iseloomulik:**

• **Piirkonnaspetsiifiliste ressursside ja arengueelduste mitmekülgsus** (nt kultuuri- ja looduspärand, identiteedipiirkonnad, metsandus, mahe ja ökoloogiline, piirilogistika).

• **Suur turismi- ja puhkemajanduse ning traditsiooniliste majandusharude osatähtsus**.

• **Piirkonna atraktiivne elukeskkond**, sh nn „elustiili immigrantidele“ ja kaugtöötajatele.

**Lähtudes SWOT- analüüsist tuleks Valga maakonnas pöörata enim tähelepanu järgnevatele aspektidele:**

• **Luua piirkonnaspetsiifilised kompetentsi- ja kasvuvaldkonnad majandustegevuse elavdamiseks** – väärikat vananemist toetav sotsiaalhoolekanne, energiatõhus logistika ning piirkondlikku ressurssi ja koostööpotentsiaali kasutav turismiturundus.

• **Pöörata suuremat tähelepanu piirkonna majandusstruktuuris ja hõives suure osatähtsusega traditsiooniliste ja tööjõumahukate tootmisharude lisandväärtuse kasvatamisele**.

• **Pöörata piirkonna looduslike eelduste paremaks ärakasutamiseks suuremat tähelepanu ökoloogiliste ja tervisekäitumist mõjutavate tegevusalade** (sh ökoenergeetika, öko- ja loodusturism, ökopõllumajandus, köögiviljakasvatus, tervise- ja loodustooted, aktiivpuhkus ja -võimalused) **edendamisele.**

• **Pöörata suuremat tähelepanu piirkonna omanäolisust tugevdavate tegevusalade arendamisele ja kohaturundusele** piirkonna turismipotentsiaali paremaks kasutuselevõtuks töökohtade ja uute ettevõtete loomisel. Arendada koostööd Lõuna-Eestis (s.h. Kagu-Eesti) paiknevate identiteedipiirkondade - Mulgimaa, Setomaa, Vana-Võromaa, Vana-Tartumaa eripärase kultuuripärandi kogumise, säilitamise ja turundamise vallas. Leida võimalused Liivimaa kuvandiga seotud potentsiaali ärakasutamiseks.

• **Tugevdada transpordiühenduste ja mitmekülgse arenduskoostöö kaudu sidet Tartu kui** Lõuna-Eesti põhilise tõmbekeskusega, et läbi selle mõjutada positiivselt ka Valga maakonna arengut. Samas luues ja soodustades läbi Valga kui Eesti Lõunavärava toimivaid ühendusi Kesk-Euroopa ja Venemaa suunal.

• **Väärtustada Valga, Tõrva, Otepää kultuuriruume** ja leida nendel tuginev maakondlik ühtekuuluvustunne ja ühisosa.

• **Pöörata suuremat tähelepanu teenuste uuenduslikumale ja polüfunktsionaalsemale osutamisele**, säilitamaks toimepiirkondade keskuste tagamaal piisav ning nõutud kvaliteediga teenuste kättesaadavus.

# VALGAMAA VISIOON 2035+

**Valgamaa on väärt elukoht eneseteostuseks elukaare igas punktis. Valgamaa on Eesti Lõunavärav, spordi- ja terviseedenduse keskus ning atraktiivne koostööpiirkond Euroopa Liidus, mida iseloomustavad ettevõtlikkus, uuenduslikkus, hoolivus ja eripalgeliste kultuuride põimumine.**

# VALGAMAA STRATEEGILISED EESMÄRGID JA TEGEVUSSUUNAD

## 

## **Strateegiline eesmärk 1: Valgamaa on kvaliteetse elukeskkonnaga hästi toimiv maakond.**

Valgamaal on tugevad keskused. Haridus on väärtustatud ja kättesaadav kõigile. Koolid on kaasaegsed ja haridusvõrk hästi korraldatud. Valgamaa kogukonnad on aktiivsed, maakonna omavalitsused teevad tõhusat koostööd. Kultuuri- ja spordielu korraldamine maakonnas on süsteemne. Tegus ja usalduslik koostöö avaliku, era– ja kolmanda sektori ning riigi vahel loovad sünergiat, investeerimiskindlust ja avaralt mõtestatud tulevikuperspektiivi.

Valgamaa elanikele on tagatud sotsiaalne turvalisus, toimetulek ja arstiabi kättesaadavus. Sotsiaalhoolekande teenuste pakkumisel lähtutakse klientide vajadustest. Loodud on tingimused, mis toetavad elanike teadlikku tervisekäitumist. Vaheldusrikas maastikureljeef ning hoitud ja eriilmeline looduskeskkond koos väljaarendatud vaba aja võimalustega toetavad elanike aktiivset ja positiivset elustiili ning pikendavad tervena elatud aastaid.

Valgamaa kohalike omavalitsuste avalike teenuste kvaliteedi ja kättesaadavuse miinimumtase on kokku lepitud ja rakendatud. Maakonnaplaneeringuga määratud keskuste võrk on tugev.

**Tegevussuund 1.1 Valgamaa haridusvõimalused on kvaliteetsed ja mitmekülgsed.**

Meetmed ja tegevused eesmärgi saavutamiseks:

* Valgamaa haridusvõrgu analüüs ja korrastamine.
* Valgamaa üldhariduskoolid on atraktiivsed ja konkurentsivõimelised.
* Uuringute läbiviimine gümnaasiumi ja kutseõppe lõpetajate haridustee jätkamise osas.
* Õppimisvõimaluste mitmekesistamine keskhariduse omandamiseks igas vanuses inimestele.
* Valgamaa Kutseõppekeskuse rahvusvahelistumise edasiarendamine.
* Töökohapõhise õppe edasiarendamine kutseõppekeskuses koostöös ettevõtjatega.
* Kutsehariduse populariseerimine noorte hulgas koostöös ettevõtete ja omavalitsustega.
* Õpetajate ja õpilaste ning täiskasvanud õppija tunnustamisürituste läbiviimine.

**Tegevussuund 1.2 Valgamaa elanike tervise säilitamiseks ja parandamiseks tagatakse tervishoiuteenuste kättesaadavus maakonnas kõigile kogukonnaliikmetele nende eripära ja vajadusi arvestades.**Meetmed ja tegevused eesmärgi saavutamiseks:

* Maakonna elanikele ja väljapoole pakutakse kaasaegseid, integreeritud ja patsiendikeskseid tervishoiuteenused**.**
* Esmatasandi tervisekeskuste arendamine keskustes ja toimepiirkondades.
* Maakonnas tagatakse perearstiabi kättesaadavus, eriarstiabi ja vältimatu arstiabi kättesaadavus.
* Vabatahtlike päästekomandode toetamine.
* Koostöös riigiga töötada välja regionaalsed erisused perearstiabi kättesaadavuse tagamiseks.

**Tegevussuund 1.3. Elanikkonna terviseteadlikkuse ja tervisekäitumise kinnistamiseks viiakse läbi terviseedenduslikke tegevusi.**

Meetmed ja tegevused eesmärgi saavutamiseks:

* Tervislikke eluviise toetava keskkonna loomine.
* Elanikkonna ohutusalase ja terviseteadlikkuse tõstmine.
* Laste ja noortega tegelevate spetsialistide tervise edendamise ja sotsiaalsete oskuste õpetamise teadlikkuse ja oskuste suurendamine.

**Tegevussuund 1.4. Valgamaal on tegusad kogukonnakeskused ja aktiivne noorsootöö, huvitegevus ning spordi- ja kultuurielu.**

Meetmed ja tegevused eesmärgi saavutamiseks:

* Valgamaa kultuurikorralduse korrastamine ja ühtne koordineerimine
* Spordielu aktiviseerimine ja mitmekesistamine. Spordivaldkonna personali motiveerimine.
* Kogukonna eestvedajate võrgustiku arendamine.
* Noortes algatusvõime ja ettevõtlikkuse tõstmine.
* Mitmekülgse huvitegevuse toetamine, uute huvialade propageerimine.
* Valgamaa noorsootöö organisatsioonide toetamine ja arendamine.

**Tegevussuund 1.5 Valgamaal pakutakse kvaliteetseid, paindlikke ja innovatiivseid sotsiaalhoolekandeteenuseid, mis toetavad elanike toimetulekut ja töölesaamist.**

Meetmed ja tegevused eesmärgi saavutamiseks:  
- Maakonna omavalitsused töötavad välja ning rakendavad ühislahendusi ja ühishankeid hoolekandemeetmete ja sotsiaalhoolekandeteenuste arendamiseks.

- Hoolekandeteenuste ja erinevat liiki nõustamis- ja rehabilitatsiooniteenuste kättesaadavuse parandamine.

- Sotsiaal- ja tervishoiuteenuseid pakutakse integreeritult.

- Koostööprojektide käivitamine, mis on suunatud pikaajaliste töötute, madala kvalifikatsiooniga ning multiprobleemsete inimeste hõivevalmiduse tõstmiseks ja tööturule sisenemiseks.

- Avalikus ruumis ja avalikes hoonetes on arvestatud erivajadustega inimestega.

- Vajaduspõhise sotsiaaltranspordisüsteemi käivitamine.

**Tegevussuund 1.6. Valgamaa omavalitsuste haldus- ja jätkusuutlikkus läbi ühistegevuste on tõusnud.**

Meetmed ja tegevused eesmärgi saavutamiseks:

* Omavalitsuste ühiste tegevusvaldkondade kaardistamine ja tegevuskava koostamine.
* Valgamaa uuringute läbiviimine.
* Koostöö Kagu- Eesti programmi elluviimiseks.
* Arengukoostöö ja halduskogemuse vahetamine Eesti siseselt ja välisriikidega.

## **Strateegiline eesmärk 2:** **Valgamaa on ettevõtlik maakond, kõrget lisandväärtust loovate, ekspordipotentsiaali suurendavate ja elanike heaolu tagavate töökohtadega.**

Ettevõtluses panustatakse keskkonnasõbralike tehnoloogiate rakendamisele, ekspordivõimekuse kasvule ning tarkadele töökohtadele. Kvaliteetne elukeskkond meelitab piirkonda elustiili ettevõtteid.

Valgamaal on igaühel, kel soov alustada ettevõtlusega, võimalus saada professionaalset nõu ja abi, osaleda erialastel koolitustel ning saada tuge ettevõtjate võrgustikest ning mentoritelt. Maakonnas on võimalused vajalike erialade omandamiseks ning ümberõppeks. Valgamaal kerkib jõudsalt uus ettevõtlik põlvkond, kes on ette valmistatud nii targaks tööturule sisenemiseks kui ka ettevõtlusega alustamiseks. Valgamaa spetsialiseerumine toetub kohalikule toorainele ja mahetootmisele, sotsiaalhoolekande teenustele.

Valgamaa majandusarengu valdkonna tegevussuundade eesmärgiks on lahendada või leevendada tööhõive ja ettevõtlusega seotud probleeme ja toetada noorte ettevõtlikkust.

Valdkond mõjutab ka väljarände pidurdamist ning investeeringuid taristu arendamisse. Samuti koostööd haridus- ja teadusvaldkonnas.

**Tegevussuund 2.1. Ettevõtete konkurentsivõime tõstmist ja suurema lisandväärtuse saavutamist toetavate tegevuste läbiviimine.**

Meetmed ja tegevused eesmärgi saavutamiseks:

* Ettevõtjate koolitamine ja nõustamine nende konkurentsivõime suurendamiseks.
* Koostöö arendamine teadus- ja arendusasutuste ning kõrgkoolidega.
* Olemasolevate, kuid kaasaegsel tasemel välja arendamata ettevõtlusalade korrastamine.
* Täiskasvanute ümberõpe vastavalt kohalikule nõudlusele läbi uute paindlike õppekavade ja/või töökohapõhise õppe.
* Kaugtöö võimaluste loomine – bürooruumid, kiire internetiühendus.

**Tegevussuund 2.2. Maakonna elanike ettevõtlikkuse ning ettevõtlusaktiivsuse tõstmine.**

Meetmed ja tegevused eesmärgi saavutamiseks:

* Ettevõtlusõppe rakendamine ja arendamine.
* Ettevõtlust propageerivate konkursside ja teavituskampaaniate läbiviimine.
* Vajaduspõhiste energia- ja internetiühenduste loomise toetamine ning selleks vahendite otsimine/leidmine.
* Koostöös riigiga maksuerisuste loomine Valgamaa ettevõtjatele.

**Tegevussuund 2.3. Noorte (7-26aastased) ettevalmistamine tööjõuturule sisenemiseks.**

Meetmed ja tegevused eesmärgi saavutamiseks:

* Noorte karjääritegevuste läbiviimine ning ettevõtlusalaste konkursside korraldamine.
* Töö- ja haridusmesside korraldamine koostöös Lõuna-Eesti koolide ja ettevõtjatega.
* Noortepäraste infokanalite edasiarendamine, muuhulgas karjäärivalikuid puudutava informatsiooni edastamiseks.
* Õpilasmalevate ja suvise töö organiseerimine noortele.
* Noorte kaasamine, s.h. läbi vabatahtliku töö meetmete.

**Tegevussuund 2.4. Valgamaa kui atraktiivse investeerimispiirkonna tutvustamine.**

Meetmed ja tegevused eesmärgi saavutamiseks:

* Lõuna- Eesti ühise investorteeninduse arendamine.
* Tööstus- ja ettevõtlusalade arendamine ja turundamine.
* Valgamaa ettevõtlusuuringute läbiviimine.

**Tegevussuund 2.5. Maakonna eripära arvestav (nutikas) piirkondlik spetsialiseerumine.**

Meetmed ja tegevused eesmärgi saavutamiseks:

* Kohalikul toorainel põhinevate (mahe, öko… ) toodete ja tootjate propageerimine, nende võrgustumise toetamine ja turunduses abistamine.
* Sotsiaalhoolekande teenuste arendamine ja disainimine läbi vastava kompetentsi koondamise Valgamaa Kutseõppekeskuse juurde.
* Mulgi kultuuri eripärale toetuvate toodete ja teenuste arendamine Tõrvas.
* Otepää sporditaristul toetuvate teenuste ja toodete arendamine.
* Valga asukoha eripärale tuginevate eesti-läti toodete ja teenuste arendamine.

## **Strateegiline eesmärk 3: Valgamaa on looduskeskkonda väärtustav kiirete ühendustega maakond.**

Valga logistiline kättesaadavus ja meie inimeste head liikumisvõimalused nii ühistranspordi kui ka autoga on meie konkurentsivõime olulisimad komponendid. Meie eesmärgiks on, et Valgamaa inimestel on head liikumisvõimalused nii maakonna piires, kui ka väljapoole maakonda. Maakonnasiseselt on tagatud kõigi asulate kättesaadavus ning mugav ja paindlik ühendus nii elanikele oluliste teenuste kättesaadavuse tagamiseks kui ka mugavaks tööl käimiseks.

Maakonnakeskuses Valgas on toimiv transpordisõlm ja kiire rongiühendus suunal Tallinn-Riia-Vilnius-Minsk-Kiiev ja Riia-St.Petersburg, lisaks Valga- Koidula suunal. Kagu-raudtee on rekonstrueeritud ning kohalikele tööstusettevõtetele on rajatud peale- ja mahalaadimiskeskused raudtee ääres.

Kaugemate sihtpunktidega on meil kiire ühendus läbi Tartu lennujaama ning tagatud on ühistranspordiühendus lennujaama ja maakonna/vallakeskuste vahel.

Meil on kiire ja mugav ühistranspordisüsteem, mis toimib sidusalt koos raudteetranspordiga. Maakonna ettevõtetele ja väikemajapidamistele on tagatud vajadustele vastava võimsusega elektriühendused ning kvaliteetne telefoni- ja andmeside.

Valgamaa rahvas on tulevikku vaatav ja loodusesäästlik ning kõrge keskkonnateadlikkusega.

***Tegevussuund 3.1 Transpordiühendused maakonna siseselt ja üle piiride on kiired ning ühistransport populaarne***

Meetmed ja tegevused eesmärgi saavutamiseks:

* Valgamaa põhimagistraalid on rekonstrueeritud ning riigimaanteed viidud mustkatte alla.
* Maakonnasisese ja -ülese ühistranspordi uuringu regulaarne läbiviimine.
* Ühtse üleriikliku piletimüügi süsteemi rakendamine (kõigile transpordiliikidele).
* "Pargi-reisi" süsteemi arendamine ja samal põhimõttel parklate kavandamine ja väljaehitamine.
* Maakonna kruusateede rekonstrueerimine tolmuvabaks.
* Kergliiklusteede võrgustiku väljaarendamine ohutuks liiklemiseks ja teenuste parema kättesaadavuse tagamiseks.
* Avalikult kasutatavatele puhkealadele juurdepääsude ja teenindustaristu tagamine.
* Valgamaa keskuste ja Tartu lennuvälja vahelise bussiliikluse korraldamine kui Tartu lennujaam hakkab teenindama enam lende.
* Tallinn-Valga rongiühenduse tihendamine ning ühtlustamine Valga-Riia rongiliiklusega. Tallinn-Riia, Tallinn-Kiiev rongiühenduste käivitamine.
* Kagu-raudtee infrastruktuuri, eelkõige sildade remondi ja raudteeperroonide väljaehitamise projekti käimalükkamine, et taastada reisijatevedu nii Valga-Koidula lõigul kui ka Peterburi- Pihkva – Valga - Riia liinil.

***Tegevussuund 3.2. Energia- ja loodusressursse kasutatakse säästlikult ning juurutatakse alternatiivenergia lahendusi.***

Meetmed ja tegevused eesmärgi saavutamiseks:

- Keskkonnateadlikkuse tõstmine läbi koolituste ja teavituskampaaniate – alternatiivenergia, ökotehnoloogiad, loodusressursside säästlik kasutamine, tarbimisharjumused, jäätmete sorteerimine.

- Omavalitsuste koostöö jäätmeveo, jäätmete taaskasutuse ja ringmajanduse korraldamisel.

- Hajaasustuse infrastruktuuri programmide toetamine.

- Tiheasutustesega aladel ühisveevärgi- ja kanalisatsiooniga liituda soovivate majapidamiste toetamine.

- Maakonna pinnaveekogude uuringute läbiviimine ja vajadusel korrastamine.

- Energia- ja loodussäästlikuma ehitamise propageerimine.

- Loodusressursside säästlikum kasutamine maakonnas ning seda toetavate tehnoloogiate juurutamisele kaasaaitamine.

**Strateegiline eesmärk 4: Valgamaa on atraktiivne ja hea mainega külastuskeskkond.**

Valgamaa vaatamis- ja loodusväärtused, siinsed sündmused ja turismiasjaliste pakutavad teenused on külastajatele kättesaadavad. Valgamaa on külastajatele tuntud nii sise- kui välismaal. Valgamaa turismiettevõtjad teevad koostööd. Valgamaa turismitegijad on teadlikud piirkonna nn TOP 10 vaatamisväärsustest ja tugevustest, mis võimaldavad jätkusuutlikult arendada teenuseid ning tuua turule uusi maakondlikku identiteeti toetavaid tooteid ja teenuseid.

**Tegevussuund 4.1. Turismiinfo kogumine ja levitamine ning uuringute ja seirete läbiviimine.**

Meetmed ja tegevused eesmärgi saavutamiseks:

* Turismiinfo kogumine, süstematiseerimine ja levitamine
* Turismitaristu (infotahvlite, viitade, avalike objektide-vaatamisväärsuste, puhkealade, matka- ja spordiradade jms) pidev seire, info edastamine hoolduse tagamiseks või infoviitamise parandamiseks.

**Tegevussuund 4.2. Valgamaa külastatavuse suurendamine.**

Meetmed ja tegevused eesmärgi saavutamiseks:

* Maakonnas toimuva (positiivsete uudiste) pidev levitamine Eesti meediakanalites. Valgamaa.ee, visitestonia.com pidev uuendamine ja värskena hoidmine. Valgamaa mainekampaaniate läbiviimine sotsiaalmeedias.
* Sündmustel osalemine, kus on võimalik tutvustada Valgamaa vaatamisväärsusi ja turismiteenuseid ning siinseid sihtkohti.
* Koostöös suursündmuste korraldajatega tegevused, et tuua Valgamaale täiendavaid rahvusvahelisi suursündmusi.
* Välismaa ajakirjanikele ja blogijatele reklaamreiside korraldamine.
* Turismiobjektide ja -toodete-teenuste arendamine.

**Tegevussuund 4.3. Turismiettevõtjate koostöö edendamine ja üksteiselt õppimine.**

Meetmed ja tegevused eesmärgi saavutamiseks:


- Ettevõtjatele koolituste korraldamine.

- Ettevõtjate koostöövõrgustike aktiviseerimine.

- Kvaliteedisüsteemi arendamine läbi teenuste võistlusliku hindamise.

VALGAMAA RUUMIMUDEL **TÄIENDAMISEL**

**Joonis 2. Rahvastiku ja raudteejaamade paiknemine haldusreformi järgselt Kagu-Eestis.**

****

Allikas:

VALGAMAA OMAVALITSUSTE ARENGUVISIOONID JA ARENDUSPROJEKTID

**Valga** **vald** on Lõuna-Eesti turismivärav, põiming atraktiivsest elukeskkonnast ja looduslähedasest eluviisist, nutikast Eesti-Läti piirala koostööst, ettevõtlikkusest, hoolivusest ja eripalgeliste kultuuride sidususest – paik positiivseks eneseteostuseks elukaare igas punktis.  
**Valga valla olulisemad projektid:**

- Valga põhikooli ujula laiendus

- Valga muusikakooli renoveerimine

- Valga Avatud Noortekeskusele uute ruumide leidmine või uue hoone ehitamine

- Valga Keskstaadioni spordi- ja olmehoone ehitus

- Lüllemäe ja Tsirguliina koolide ning Koiküla ja Buratino lasteaedade energiatõhususe suurendamine ja küttesüsteemide renoveerimine

- Valga vallas toimetulekuraskustes isikutele eluruumide hankimine (olemasolevate remont või uue maja ehitus)

- Valga linnas Pika tn, Tartu tn ja Pärna pst sildade rekonstrueerimisprojektide koostamine ja sildade rekonstrueerimine

- Valga linnas Tartu mnt, Pika- ja Viljandi tänava kõnniteede väljaehitamine

- Jalg- ja rattateede väljaehitamine Lüllemäel, Laatres, Tsirguliinas ja Soorus ning Valga linnas olemasolevate jalg- ja rattateede ühendamine

- Valga vallas parkide rekonstrueerimine, piirioja puhastamine ja paisude ning paisjärvede korrastamine

**Otepää on 2040 aastal** 8 000 elanikuga jätkusuutlik mainekas vald on kokkuhoidvate ja aktiivsete kogukondadega, looduslikku ja ajaloolis-kultuuripärandit hoidev ja arendav, võimalusi pakkuva ettevõtluskeskkonnaga, rahvusvahelise tähtsusega spordi-, sündmuste-, puhke- ja terviseedenduse keskus ning atraktiivne reisisihtkoht.

**Otepää valla olulisemad projektid:**

* Otepää linnakeskuse arendamine
* Puka Keskkooli rekonstrueerimine
* Munitsipaal üürimaja ehitamine Otepää linna
* Lossiküla biopuhasti rekonstrueerimine
* Sotsiaaleluruumide renoveerimine/soetamine
* Tööstuspargi rajamine ja ettevõtlustaristu arendamine
* Eakate päevakeskuse, erihoolekande keskuse ja erihoolekande teenusmaja ehitamine
* Otepää Noortekeskuse ruumidele uue asukoha leidmine ja väljaehitamine
* Vallamaja renoveerimine
* Nõuni rannaala arendamine

**Tõrva vald**  ühendab endas traditsioonilise eluviisi, esivanemate tarkuse ning tänased teadmised ja tehnoloogiad, mis loovad elanikele häid eneseteoste võimalusi, samuti tulu teenida ning sisukalt oma vaba aega veeta. Ühendades vana ja uus suudetakse vallas pakkuda jätkusuutlikku elukeskkonda, hoolivust ning tasakaalustatud ja nutikaid lahendusi üleilmastuvas maailmas.  
**Tõrva valla olulisemad projektid:**

- Gümnaasiumi hoone ja staadioni rekonstrueerimine

- Tõrva Gümnaasiumi juurde ujula-õpilaskodu ehitus

- Hummuli Põhikooli Spordihoone ehitus

- Mulgi Elamuskeskuse rajamine Sooglemäele  
- Kaasaegsete munitsipaal üürieluruumide rajamine

- Veskijärve ja Pikasilla puhkealade väljaarendamine

- Tõrva kinohoone arendamine multifunktsionaalseks meelelahutus- ja vabaaja keskuseks

- Riidaja mõisapargi rekonstrueerimine ja atraktiivsuse suurendamine

# KAGU- EESTI KOOSTÖÖSUUNAD

1. **Kagu-Eesti tööstus- ja ettevõtlusalade ühine arendamine**
   1. Kagu-Eesti maakonnad loovad ühise võrgustiku tööstus- ja ettevõtlusalade arendamiseks ja turundamiseks.
   2. Riiklik ja KOV toetus ettevõtlustaristu rajamiseks.
   3. Noorte ettevõtlikkuse tõstmine ja noore ettevõtja toetamine.
2. **Pangagarantii või muu investeerimistugi ettevõtjatele.**
3. **Kagu-Eesti kui mahepiirkond.**
4. **Sarnaselt seto programmile käivitada mulgi ja vana-võru programmid.**
5. **Leppida kokku avalike teenuste miinimumnõuded erinevate tasandite keskuses.**
6. **Rekonstrueerida Valga-Koidula raudtee.**
7. **Riigimaanteed mustkatte alla**

**Tegevus:** Muudatusettepanekute tegemine teehoiukava kujunemise valemisse, et arvestataks rohkem KOV-ide seatud prioriteetidega, suurema prioriteetsuse saaksid ettevõtluseks ning ühistranspordiks kasutatavad teed ja teed, mis ühendavad vallasiseseid keskusi.

1. **Valga-Valka kaksiklinna ühiste teenuste arendamine**

**Tegevus:** Tegevused on planeeritud. Valga linn kavandab tegevusi Eesti-Läti programmi raames, EP liige Gräzin töötab õigusliku regulatsiooniga. Esmased soovid on lahendada tervishoiu ja hariduse piiriülese rahastamise probleemid.

# ETTEPANEKUD RIIGILE JA/VÕI RIIGIASUTUSTELE

**Riigilt** oodatakse tuge eelkõige erinevate toetuste andmise ja tingimuste kohandamise näol, et muuta Valgamaa konkurentsivõimelisemaks ning tuua välja mitteatraktiivse ääremaa staatusest.

**Ettevõtluse edendamine**

* Maksuerisuste kehtestamine Valgamaal/Kagu-Eestis;
* Luua ettevõtlustsoonid (erimajanduspiirkonnad), kus on maksu- ja muud soodustused ning vajalik taristu, ettevõtte saab koheselt rajada oma tootmise nullrendiga näiteks 3 aastaks
* Rakendada ettevõtluse arengut soodustavat ja toetavat maksupoliitikat ja luua erisusi soodsamate tingimuste näol maapiirkonda investeerida soovivatele ettevõtetele.
* Erinevate toetusmeetmete puhul luua Valgamaal kui ääremaal toetuse saamiseks soodsamad tingimused.
* Luua toetusmeetmed lagunenud või iganenud tootmishoonete lammutamiseks, samuti toetusmeetmed tootmishoonete rekonstrueerimiseks, soojustamiseks, energiasäästlike lahenduste kasutusele võtmiseks.
* Moderniseerida maapiirkondade teedevõrku (riigiteed), elektriühendusi ja muid kommunikatsioone, mis aitavad kaasa ettevõtluse arengule.
* Välisturundus tegevustes Valgamaa kui piirala senisest suurem kaasamine ning jätkuv investorkonsultantide rakendamine. Ettevõtlusvõimaluste ja -alade tutvustamine potentsiaalsetele investoritele.
* Riigi toel ETTEVÕTLUS- JA TÖÖSTUSALADE ARENDUSE toetamine.
* Toetusmeede või meetmed ettevõtetele ühinemiseks avaliku taristuga, ja/või taristu rekonstrueerimine-ajakohastamine.
* Maapiirkonnas tegutsevate keskmiste suurusega (10-50 töötajaga) mittepõllumajandusliku ja mitte metsandusega tegeleva ettevõtete arenguks ja laiendamiseks investeeringutoetuste loomine.
* Toetusmeetmed arendajate motiveerimiseks võtmaks vastu riskantsemat investeeringut maapiirkonda.
* Hajaasustusega maapiirkonnas ettevõtte laiendamisel/arendamisel TOETUSMEETMED uue taristu väljaehitamiseks.
* Kiire interneti kättesaadavuse tagamine, sh viimase miili ühenduste väljaehitamise toetamine maapiirkondades.
* Turismialaste mõõdikute süsteemi väljatöötamine, et hinnata turismi ja turistide panust regiooni majandusse.

**Finantseerimine**

* Vaja on tagada soodsad pikaajalised laenud, laenutagatised mikro- ja väikeettevõtjatele maapiirkonnas. Kuna maapiirkonnas laenu tagatiseks kinnisvara hind ei ole piisav, siis riigipoolne tagatis või laenugarantii annaks võimaluse lisakapitali kasutamiseks ettevõtete arendamisel, tootmise laiendamisel ja seeläbi ka töökohtade loomisel. Ligipääsu parandamine rahastamisele mõjutab positiivselt regiooni investeerimiskeskkonda.

**Transport**

* Tartu lennujaama arendamine
* Valgamaa keskuste ja Tartu lennuvälja vahelise bussiliikluse korraldamine kui Tartu lennujaam hakkab teenindama enam lende.
* Tallinn-Valga rongiühenduse tihendamine ning ühtlustamine Valga-Riia rongiliiklusega. Tallinn-Riia, Tallinn-Kiiev rongiühenduste käivitamine.
* Kagu-raudtee infrastruktuuri, eelkõige sildade remondi ja raudteeperroonide väljaehitamise projekti käimalükkamine, et taastada reisijatevedu nii Valga-Koidula lõigul kui ka Peterburi- Pihkva – Valga - Riia liinil.

**Noored ja haridus**

* Programmide käivitamine noorte tehnikahariduse toetamiseks ning ideede elluviimisoskuse suurendamiseks.

**Maakasutus**

* Riigimaa kasutamiseks andmise lihtsustamine ning menetlusprotsessi kiirendamine.
* Looduskaitseliste alade piirangute läbivaatamine arvestades ääremaa ettevõtluse ja elukeskkonna arendamise vajadustega.

**Teenused**

* Leppida kokku avalike teenuste miinimumnõuded erineva tasandi keskustes.
* Koostöös riigiga töötada välja regionaalsed erisused perearstiabi kättesaadavuse tagamiseks.
* Valga-Valka piiriülene koostöö teenuste osutamisel (tervishoid, haridus)

**Riigi töökohad**

* Riigiasutuste püsimine ja juurdekolimine maakonnakeskustesse, eriti kaugtööd võimaldavad töökohad.

ARENGUSTRATEEGIA LÜHIKOKKUVÕTE

Maakonna unikaalseks konkurentsieeliseks on pikk riigipiir Läti Vabariigiga. 2017. aasta haldusreformi järgselt koosneb maakond kolmest kohalikust omavalitsusest, millel on tugevad keskused. Maakonna ühine identiteet on alles kujunemise järgus. Tõrva vald on osa kultuuriajaloolisest Mulgimaast, Otepää käsitleb arengut pigem Vana-Tartumaa koosseisu kuuluvana. Valga vald on osa Vana-Võrumaast ja maakonnakeskus Valga moodustab koos Läti Valkaga unikaalse kaksiklinna. Erinevate identiteetide sidumine maakonna ühe arengueesmärgi nimel on üks suurimaid väljakutseid. Valga maakond tähistab 2020. aastal oma 100 aasta sünnipäeva olles seega pisut noorem kui Eesti riik. Selline kestvus annab maakonnale väärtusliku ajaloolise mälu ja kogemuse, mida tulevikuarengusse ja strateegiatesse põimida.

Valgamaa elanikkond väheneb ja vananeb sarnaselt teiste Kagu-Eesti maakondadega. Samas on Valgamaa arengueeldused ja potentsiaal jäänud realiseerimata- maakond on ajaloolise Liivimaa looduskaunis osa paiknedes olulistel liikumisteedel ja ühenduskoridoris Euroopa ja Venemaa suunal (riigitrassid ja raudtee). Vaja on välja murda ääremaa kuvandist ja käsitleda Valgamaad kui Eesti riigi jaoks olulise tähtsusega Lõunaväravat. Maakonna areng põhineb teotahtelistel ja eneseusku omavatel inimestel, mida toetab loodusressursside arukas ja jätkusuutlik majandamine. Lisaväärtust loovad nutikad tootmis- ja teenindusvaldkonnad ning rahvusvahelise mõjuga suurüritused.

Valgamaa on avatud, targa majandusega, sotsiaalselt sidus ja looduslähedase elukeskkonnaga maakond. Eesti Lõunavärav, spordi- ja terviseedenduse keskus ning atraktiivne koostööpiirkond Euroopa Liidus, mida iseloomustavad ettevõtlikkus, uuenduslikkus, hoolivus ja eripalgeliste kultuuride põimumine. Valgamaa on väärt elukoht eneseteostamiseks elukaare igas punktis.

Valgamaa arengus käsitletakse nelja prioriteetset valdkonda- inimareng; majandusareng; tehniline taristu ja ühistransport; turism ja maine. Neist lähtuvad Valgamaa neli strateegilist eesmärki:

1. Valgamaa on kvaliteetse elukeskkonnaga hästi toimiv maakond.
2. Valgamaa on ettevõtlik maakond, kõrget lisandväärtust loovate, ekspordipotentsiaali suurendavate ja elanike heaolu tagavate töökohtadega.
3. Valgamaa on looduskeskkonda väärtustav kiirete ühendustega maakond.
4. Valgamaa on atraktiivne ja hea mainega külastuskeskkond.

Maakonna arengustrateegia ülesandeks on suunata maakondliku tasandi (ühis)tegevusi, olla aluseks taotluste esitamisel riiklike toetuste saamiseks ja tuua välja vajadused riikliku poliitika suunamiseks. Valgamaa 2035+ elluviimisel on kesksel kohal koostöövõrgustikel põhinev arendustöö, millesse on haaratud elanikud, huvirühmad, kohalikud omavalitsused, koostööorganisatsioonid, ettevõtted ja keskvalitsuse asutused.

Valgamaa 2035+ on kooskõlas Valgamaa maakonnaplaneeringuga, mis käsitleb maakonna ruumilist arengut.   
Strateegiategevuste elluviimist koordineerib Valgamaa Omavalitsuste Liit (VOL).

## **STRATEEGIA ELLUVIIMISE KORRALDUS JA SEIRE**

Strateegiadokumendi elluviimist, seiret ja uuendamist koordineerib Valgamaa Omavalitsuste Liidu (VOL) üldkoosolek (maakonnas omavalitsuste poolt nimetatud maakondliku arendusorganisatsiooni juhtorgan), kes vajadusel sõlmib töölepingu(d) nende ülesannete elluviimiseks või delegeerib osa ülesandeid sihtasutusele Valgamaa Arenguagentuur (VAA).

Tegevuskavas toodud tegevuste elluviimise eest vastutab iga tegevuse juures välja toodud vastutav organisatsioon või organisatsioonid. Strateegia elluviimiseks vajalikke tegevusi rahastatakse läbi erinevate toetusmeetmete, otse riigieelarvest või huvitatud organisatsioonide/asutuste eelarvest.

Valgamaa Omavalitsuste Liit korraldab seireandmete kogumise ja analüüsimise maakonna arengustrateegia elluviimise mõju hindamiseks.

**Strateegia seire ja hindamine on kavandatud kahel tasandil:**

1. valdkondlikes tegevuskavades kajastatud objekte/projekte ning neis välja toodud indikaatoreid seiratakse jooksvalt, omamaks ülevaadet, millises staadiumis on kavade elluviimine. Kord aastas koostab Valgamaa Omavalitsuste Liit ülevaate, millised projektid on ellu viidud, millised mitte, samuti täiendatakse rakenduskavasid vajadusel uute projektidega;

2. igal neljandal aastal viiakse ellu põhjalikum seire strateegiliste eesmärkide täitmise osas. Arengustrateegia seire korraldamiseks määrab Valgamaa Omavalitsuste Liit vastutajad.

Seirearuanded kinnitab VOL üldkoosolek. Seire tulemused tehakse kättesaadavaks valgamaa.ee portaalis.

1. Ülalpeetavate määr on mittetööealiste (0–14-aastased ja üle 65-aastased) elanike arv 100 tööealise (15–64-aastased) elaniku kohta. [↑](#footnote-ref-1)
2. Demograafiline tööturusurveindeks on eelseisval kümnendil tööturule sisenevate noorte (5–14-aastased) ja sealt vanuse tõttu väljalangevate inimeste (55–64-aastased) suhe. Kui indeks on ühest suurem, siseneb järgmisel kümnendil tööturule rohkem inimesi, kui sealt vanaduse tõttu potentsiaalselt välja langeb. [↑](#footnote-ref-2)